
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)



  
 Δευτέρα, 7 Σεπτεμβρίου 2026

ΔΕΛΤΙΟ ΤΥΠΟΥ

Έρευνες και εντοπισμός αγνοούμενου υποβρύχιου αλιέα νότια της Κρήτης – Παροχή συνδρομής σε ημεδαπό στον Βόλο – Τραυματισμός αλλοδαπής στην Κέρκυρα – Θάνατοι λουόμενων στην Άνδρο, στο Ναύπλιο και στην Κάλυμνο – Θάνατος αλλοδαπού στη Ν. Μηχανιώνα– Διακομιδή ασθενούς

Τις βραδινές ώρες χθες, ενημερώθηκαν οι Λιμενικές Αρχές του Κόκκινου Πύργου, των Καλών Λιμένων και της Αγίας Γαλήνης από το Ενιαίο Κέντρο Συντονισμού του Αρχηγείου Λ.Σ.-ΕΛ.ΑΚΤ., για αγνοούμενο 77χρονο ημεδαπό υποβρύχιο αλιέα, στη θαλάσσια περιοχή της παραλίας Βαθύ νότια ν. Κρήτης. Αμέσως ενεργοποιήθηκε το τοπικό σχέδιο έρευνας και διάσωσης και ξεκίνησαν οι έρευνες από ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), ένα Περιπολικό Πλοίο Λ.Σ.-ΕΛ.ΑΚΤ. (ΠΠΛΣ), σκάφος της Δύναμης Frontex, το αλιευτικό σκάφος «ΑΡΜΕΝΙΣΤΗΣ» Σ.Η. 865, μη επανδρωμένο εναέριο μέσο της Δύναμης Frontex και ένα Περιπολικό όχημα Λ.Σ.-ΕΛ.ΑΚΤ. από ξηράς. Ο 77χρονος εντοπίστηκε και περισυλλέχθηκε από το ΠΛΣ, εντός του κόλπου Βαθύ δήμου Φαιστού, καλά στην υγεία του. Στη συνέχεια μεταφέρθηκε στο λιμάνι του Κόκκινου Πύργου και διακομίστηκε με ασθενοφόρο όχημα του ΕΚΑΒ στο Κέντρο Υγείας Μοιρών για την παροχή των πρώτων βοηθειών.

*****	
	
Τις βραδινές ώρες χθες, ενημερώθηκε η Λιμενική Αρχή του Βόλου από ερασιτέχνες αλιείς, ότι ενώ αλίευαν από την ακτή με χρήση καλαμιών στα δυτικά του κεντρικού προβλήτα του επιβατικού λιμένα Βόλου, το τρίτο άτομο της παρέας τους κατέρρευσε και έχρηζε ιατρικής βοήθειας. Αμέσως στο σημείο έσπευσαν στελέχη Λ.Σ.-ΕΛ.ΑΚΤ., τα οποία διαπίστωσαν ότι τα πληρώματα από δύο ασθενοφόρα οχήματα του ΕΚΑΒ είχαν ξεκινήσει καρδιοαναπνευστική αναζωογόνηση με χρήση απινιδωτή στον 49χρονο. Στη συνέχεια ο 49χρονος διακομίστηκε στο Γενικό Νοσοκομείο Βόλου «ΑΧΙΛΛΟΠΟΥΛΕΙΟ», όπου ανέκτησε καρδιακό παλμό και παραμένει νοσηλευόμενος για ιατρική παρακολούθηση. Προανάκριση διενεργείται από το Κεντρικό Λιμεναρχείο Βόλου.

*****

Τις μεσημβρινές ώρες χθες, ενημερώθηκε η Λιμενική Αρχή της Παλαιοκαστρίτσας για τον τραυματισμό 28χρονης αλλοδαπής (υπηκόου Μεγάλης Βρετανίας) από επαγγελματικό σκάφος αναψυχής στη θαλάσσια περιοχή του Άγιου Σπυρίδωνα Παλαιοκαστρίτσας Κέρκυρας. Η 28χρονη διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Κέρκυρας από όπου εξήλθε μετά την παροχή των πρώτων βοηθειών.  Η ανωτέρω επέβαινε μαζί με άλλα τρία άτομα (υπήκοους Μεγάλης Βρετανίας) στο επαγγελματικό σκάφος αναψυχής, το οποίο είχαν ενοικιάσει από την περιοχή της Παλαιοκαστρίτσας. Από το Α΄ Λιμενικό Τμήμα Παλαιοκαστρίτσας του Κεντρικού Λιμεναρχείου Κέρκυρας που διενεργεί την προανάκριση συνελήφθη ο 27χρονος αλλοδαπός (υπήκοος Μεγάλης Βρετανίας) κυβερνήτης του σκάφους, για παράβαση του άρθρου 314 του Π.Κ. (Σωματική βλάβη από αμέλεια).

*****

Τις απογευματινές ώρες χθες, ενημερώθηκε η Λιμενική Αρχή της Άνδρου ότι ένας 87χρονος ημεδαπός ανασύρθηκε  χωρίς τις αισθήσεις του, από τη θαλάσσια περιοχή «ΠΛΑΚΑ» Άνδρου. Ο 87χρονος παρελήφθη από ασθενοφόρο όχημα του ΕΚΑΒ και διακομίστηκε στο Κέντρο Υγείας Άνδρου, όπου διαπιστώθηκε ο θάνατός του. Από το Λιμεναρχείο Άνδρου που διενεργεί την προανάκριση, παραγγέλθηκε η διενέργεια νεκροψίας-νεκροτομής.

*****

Τις μεσημβρινές ώρες χθες, ενημερώθηκε η Λιμενική Αρχή του Ναυπλίου ότι ένας 75χρονος αλλοδαπός (υπήκοος Εσθονίας) ανασύρθηκε χωρίς τις αισθήσεις του, στη θαλάσσια περιοχή «ΤΟΛΟ» Αργολίδας. Στον 75χρονο παρασχέθηκαν αρχικά οι πρώτες βοήθειες  με καρδιοπνευμονική αναζωογόνηση (ΚΑΡΠΑ), μάσκα οξυγόνου και χρήση φορητού απινιδωτή και στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Ναυπλίου, όπου διαπιστώθηκε ο θάνατός του. Από το Λιμεναρχείο Ναυπλίου, που διενεργεί την προανάκριση, παραγγέλθηκε η διενέργεια νεκροψίας-νεκροτομής από την Ιατροδικαστική Υπηρεσία Πελοποννήσου.

*****

Τις μεσημβρινές ώρες χθες, ενημερώθηκε η Λιμενική Αρχή της Καλύμνου  ότι ένας 54χρονος αλλοδαπός (υπήκοος Ηνωμένου Βασιλείου) ανασύρθηκε  χωρίς τις αισθήσεις του, από τη θαλάσσια περιοχή «ΠΑΛΙΟΝΗΣΟΣ» Καλύμνου. Ο 54χρονος παρελήφθη από ασθενοφόρο όχημα του ΕΚΑΒ και διακομίστηκε στο Γενικό Νοσοκομείο Καλύμνου, όπου διαπιστώθηκε ο θάνατός του. Από το Λιμεναρχείο Καλύμνου Άνδρου που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Δωδεκανήσου.

*****

Τις απογευματινές ώρες χθες, ενημερώθηκε η Λιμενική Αρχή της Ν. Μηχανιώνας ότι ένας 55χρονος αλλοδαπός (υπήκοος Βουλγαρίας) έχασε τις αισθήσεις του και λιποθύμησε, εξερχόμενος από την θάλασσα στην παραλία «ΠΟΤΑΜΟΣ» Επανομής. Στον 55χρονο αρχικά παρασχέθηκαν οι πρώτες βοήθειες  από πλήρωμα ασθενοφόρου οχήματος του ΕΚΑΒ και στη συνέχεια διακομίστηκε στο Γενικό Νοσοκομείο Θεσσαλονίκης «ΙΠΠΟΚΡΑΤΕΙΟ», όπου διαπιστώθηκε ο θάνατός του. Από το Α΄ Λιμενικό Τμήμα Ν. Μηχανιώνας του Κεντρικού Λιμεναρχείου Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Θεσσαλονίκης.

*****

Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-56χρονης από το λιμάνι της Αίγινας στο λιμάνι του  Πειραιά, με Περιπολικό σκάφος Λ.Σ.-ΕΛ.ΑΚΤ. και
-78χρονου, από το λιμάνι της Σκιάθου στο λιμάνι του Βόλου, με το Ε/Γ – Α/Ψ «ΑΘΩΣ» Ν. Σ. 323.

